ملي كنت خدام فالبيع والشرا مع الواليد وكنجيبو شي سلعة وكتعطل مكتباعش وكتبقى شادة لينا راس المال، كنا كنخدموا بالمثل القائل ” اللهم خسارة زربانة والا ربح معطل”، وكنقصو من ثمن ديك السلعة ونخسرو فيها شوية ولكن المهم هو نبيعوها ونجمعو داك راس المال لي محطوط فيها باش نعاودو نخدموه فشي حاجة حسن، ولكن يبدو أن هاد المثل خدامين بيه غير الفراشة والبياعة والشراية المقودة عليهم، أما على مكايبان ليا أغلب المغاربة خدامين بالعكس” اللهم ربح معطل والا خسارة زربانة”، لأنه تاحاجة مانقصات في الثمن بل كاين لي تزادت كاع، على حساب المؤشرات وعلماء الإقتصاد والمحللين من المفروض أننا نكونوا كنعيشوا حاليا أزمة كبيرة، وهادي حقيقة راه كنعيشوها. ولكن بالموازاة مع هاد الأزمة من المفروض أن العقار مثلا ينزل فالثمن وفوائد قروض ديالو حتى هي باش يشجعو الناس تشري أو على الأقل لي باقي كاري يتشجع يمتالك دار، أو داك لي كن غادي يشري في الإقتصادي يزعم ويشري في متوسط الجودة، داك لي كان غادي يشري جوج بيوت وكوزينة يزعموا الكريدي والثمن ويشري تلاتة وكوزينة، المهم تكون تحفيزات، كذلك الطوموبيلات راهم غير مستفين عند ماليهم ومكاينش عرةض حقيقية لايقة بالأزمة لي كنعيشوها، لي داير المزيان راه كاتبين شري دابا ومتخلص حتى لبداية الفين وواحد وعشرين على أساس أن الفيروس عندو تاريخ ديال الصلاحية غادي العام الجاي غادي يتسالى ليه وترجع الأمور لمجاريها، واخا هو كيقولوا بلي العام الجاي قود من هاد العام إقتصاديا عاد غادا تكون الأزمة ديال بصح. المدن الساحلية السياحية واخا خاوية كتصفر ومهجورة تقريبا باقين خدامين بنفس الثمن ديال السنوات لي قبل، بنادم عايش في حالة انكار جماعية لكورونا، داك اللعبة راه غير بغاو يسدو علينا ودابا راه حلو ورجعات الأمور لمجاريها، الماكلة بنفس الثمن الكرا بنفس الثمن كولشي بنفس الثمن مكاين حتى شي عروض تشجيعية، تزعم حتى هاداك لي كان داير مناقص من شي سفر يشوف العرض يبانليه فرصة ويزعم وينوض يسافر، لا هادشي مكاينش، كاين غير المقودة عليه كلا العصا هالي تنقص ليه فالصالير ها لي مابقاش خدام، وكاين مقاولين تهلكووا مزيان، ولكن لي قدر يتجاوز الأزمة في عوض يديرو شي إستراتيجية لتجاوز الازمة وتحراك السوق، دايرين العكس وهو تعويض خسائر الأزمة إما من الدولة أو من المواطن، المهم هوما مايخسروش، والربح واخا يجي معطل هانية، لأنه في الحقيقية مكاينش عقلية المستثمر كاين غير عقلية تبييض الأموال والإحتكار، الناس عوض مثلا ينقصو في ثمن الفنادق والإقامات السياحية كاين لي مفضل أنه يسد حسن ليه من هاد صداع الراس والإقتصاد يعاود لراسو لأن الفلوس داخلة من جهة أخرى. 
“اللهم خسارة زربانة والا ربح معطل” هادي غير اشاعة في المغرب في الواقع كاينة أزمة ولكن تاحاجة منقصات في الثمن كولشي كيتسنى الربح المعطل وممستعدش للخسارة الزربانة